15-årige Tobias Dybdahl Jensen fra Østervrå har sat alt ind på at blive en del af verdenseliten i idrætsgrenen stortrampolin.

Han træner 20 timer om ugen, tilpasser sin kost efter sin sport og dropper mange af festerne med sin kammerater. - Alt hvad jeg foretager er tilrettelagt efter mit trampolinspring. Sådan er det, når man vil være en af de bedste, og det vil jeg, siger Tobias Dybdahl Jensen. Folkeskoleeleven har kun dyrket stortrampolin i to år, men er allerede nu på landsholdet. Ifølge hans træner er der en helt naturlig årsag til kometgennembruddet. - Tobias har en vilje uden lige. Hvis jeg siger til ham, at han skal lave 50 armbøjninger, så laver han 100. Samtidig har han på en måde sat sin ungdom på standby, hvilket selvfølgelig er hårdt, men han ved, at det er nødvendigt, hvis han vil gå hele vejen, fortæller Svitlana Pedersen, træner for Springteam Nordjylland. Den 15-åriges næste mål junior-EM i 2014.